b'\n_START_ARTICLE_\nFokker E\n_START_SECTION_\nRazvoj letala\n_START_PARAGRAPH_\nZgodba tega stroja je tesno povezana z iznajdbo naprave, ki omogo\xc4\x8da streljanje skozi polje letalskega vijaka, propelerja. S te\xc5\xbeavo se je ukvarjala vrsta in\xc5\xbeenirjev iz razli\xc4\x8dnih dr\xc5\xbeav, vendar neuspe\xc5\xa1no. Leta 1915 je lastno re\xc5\xa1itev izdelal in preskusil Roland Garros, znani francoski predvojni letalec, ki je aprila tega leta z njo uspe\xc5\xa1no sestrelil pet letal. Svet je tako dobil novega junaka, letalskega asa in pa novo oro\xc5\xbeje; sinhroninizirano strojnico. Na Garrosovo \xc5\xbealost pa je \xc5\xa1e istega meseca moral zasilno pristati med nem\xc5\xa1kimi jarki in sprejeti usodo vojnega ujetnika, kar je tudi ostal do konca vojne. Vendar pa Nemci niso dobili samo dragocenega ujetnika, pa\xc4\x8d pa \xc5\xa1e veliko ve\xc4\x8dji plen; lahko so si ogledali v \xc4\x8dem je skrivnost nove smrtonosne iznajdbe. Tu nastopi konstruktor Anthony Fokker, ki so mu zaupali prou\xc4\x8ditev naprave. V nekaj naslednjih dneh je flamski in\xc5\xbeenir izdelal novo, izpopolnjeno in jo tudi preskusil na enem izmed svojih predvojnih letal, lahkem enomotornem, enosede\xc5\xbenem enokrilniku M 5K, ki so ga do tedaj uporabljali za neoboro\xc5\xbeene opazovalne naloge. Tako je nastal Fokker E\xc2\xa0\xc2\xbbeindecker\xc2\xab\xc2\xa0(enokrilnik), iz nenevarnega izvidnika nad boji\xc5\xa1\xc4\x8dem do pravega lovca, katerega namen je zalezovati in pregnati ostale udele\xc5\xbeence v zraku._NEWLINE_Letalo je bilo tudi konstrukcijsko dokaj napredno za tisti \xc4\x8das; trup je bil izdelan iz jeklenih varjenih cevi in ne ve\xc4\x8d leseno, kot je bilo obi\xc4\x8dajno do takrat, pred sede\xc5\xbeem je bila privarjena piramida, ki je slu\xc5\xbeila za sidri\xc5\xa1\xc4\x8de napenjalnih vrvi do kril, ki so bila normalno da lesena._NEWLINE_Poleti tistega leta je Fokker sam preskusil prvi tip letala imenovan\xc2\xa0\xc2\xbbE I\xc2\xab. Opremil ga je s strojnico parabellum kalibra 7,92\xc2\xa0mm, poganjal pa ga je 7-valjni motor oberursel U O z mo\xc4\x8djo 80 konjskih sil. Kmalu pa ga je zamenjal z izbolj\xc5\xa1anim drugim modelom E II, ki je imel mo\xc4\x8dnej\xc5\xa1i motor oberursel U I s 100 KM. Izdelali so le 23 primerkov in ga po ve\xc4\x8d manj\xc5\xa1ih izbolj\xc5\xa1avah preimenovali v E III, tretji model, ki so jih naredili 249 in veliko ve\xc4\x8dino njih poslali na zahodno fronto, kjer so jih spomladi 1916 imeli v boju \xc5\xbee prek sto. Obstajal je \xc5\xa1e E IV, ki so ga izdelali v majhnem \xc5\xa1tevilu in se ni obnesel, je pa zanimiv ker je imel za tedanje razmere izredno mo\xc4\x8dno oboro\xc5\xbeitev kar treh mitraljezov. \xc4\x8cetrti tip letala je bil poskus podalj\xc5\xa1anja \xc5\xbeivljenjske dobe, ki se mu je po za\xc4\x8detnem \xc5\xa1oku za zaveznike za\xc4\x8dela naglo izstekati in se je zgolj po enem letu ve\xc4\x8d ni dalo dalj\xc5\xa1ati saj je bilo letalo \xc5\xbee zastarelo, potem ko so mu nasproti postavili nove konstrukcije z novimi idejami, mo\xc4\x8dnej\xc5\xa1imi motorji..._NEWLINE__NEWLINE_Tako je po dobrem letu dni in 416 izdelanih primerkih, Fokker opustil razvoj enokrilnika in se posvetil drugim re\xc5\xa1itvam, ki mu bojo prav tako prinesle slavo in zaslu\xc5\xbeek, kot so mu pri tem letalu, ki je zapisano v zgodovino kot prvo pravo serijsko lovsko letalo.\n_START_SECTION_\nGospodar boji\xc5\xa1\xc4\x8da\n_START_PARAGRAPH_\nPoleti 1915 so prvi primerke letala dobili nekateri piloti na boji\xc5\xa1\xc4\x8du in takoj zelo agresivno nastopili z njimi nasproti povsem nepripravljenim francoskim ter angle\xc5\xa1kim letalcem, med katerimi so takoj padle prve \xc5\xbertve. \xc5\xbde na svojem tretjem poletu z novim letalom je svojo prvo zra\xc4\x8dno zmago dosegel Oswald Boelcke, nasledni dan pa se mu je pridru\xc5\xbeil Max Immelmann. Oba nem\xc5\xa1ka pilota sta v kratkem \xc4\x8dasu zaslovela tako doma kot pri svojih nasprotnikih, in ko se jima je pridru\xc5\xbeilo vse ve\xc4\x8d vrstnikov (med drugim Otto Parschau in Kurt Wintgens ) je postal zrak nad jarki prve svetovne vojne prav tako smrtonosen za zavezni\xc5\xa1ka letala kot za pehoto spodaj. Prvi\xc4\x8d v zgodovini vojskovanja je pri\xc5\xa1lo do bojev za zra\xc4\x8dno prevlado, v kateri so se nem\xc5\xa1ki piloti izkazali v tolik\xc5\xa1ni meri, da poznamo obdobje od jeseni 1915 do spomladi 1916 kot obdobje\xc2\xa0\xc2\xbbfokkerjeve \xc5\xa1ibe bo\xc5\xbeje\xc2\xab\xc2\xa0(angle\xc5\xa1ko: Fokker scourge ), letala kot na primer britanski B.E. 2 pa za \xc2\xbbfokkerjevo topovsko hrano\xc2\xab ali \xc2\xa0\xc2\xbbfokker futr\xc2\xab.\n_START_SECTION_\nKonec prevlade\n_START_PARAGRAPH_\nNa pomlad leta 1916, za \xc4\x8dasa velikih bojev pri Verdunu so na francoski strani za\xc4\x8deli uporabljati malega lovca Nieuport 11 Bebe, ki se je izkazal kot odli\xc4\x8dno letalo za bojevanje v zraku. Nem\xc5\xa1ki piloti, ki so bili do tedaj gospodarji polo\xc5\xbeaja v zraku, so se za\xc4\x8deli po\xc4\x8dutiti ogro\xc5\xbeene. Da je bila zadeva \xc5\xa1e slab\xc5\xa1a pa se je model Fokker E IV izkazal za udarec mimo saj je bil prete\xc5\xbeak in se ni mogel kosati z izjemno okretnim francoskim letalom. Da pa je bila stvar za nemce \xc5\xa1e slab\xc5\xa1a so poskrbeli britanci s svojim Airco DH-2, ki je pri\xc5\xa1el malo zatem. Za nem\xc5\xa1ko poveljstvo, ki ga je obdobje fokkerjeve prevlade uspavalo, je bilo najslab\xc5\xa1e to, da ni imelo odgovora za novonastalo situacijo. \xc5\xbde omenjeni E IV je bil za boje neprimeren in so se mu odpovedali. Drugih letal pa \xc5\xa1e ni bilo, novi Halberstadt D II je pri\xc5\xa1el \xc5\xa1ele sredi poletja, do prevlade Albatrosovih lovcev pa je bilo \xc5\xa1e mesece dale\xc4\x8d. Tako je moral enokrilnik vdr\xc5\xbeati \xc5\xa1e nekaj \xc4\x8dasa preden so mu lahko dostavili dostojnega naslednika. Do katastrofe je pri\xc5\xa1lo 18. junija 1916, ko je v boju z britanci bil ubit Max Immelmann. Bilo je samo vpra\xc5\xa1anje \xc4\x8dasa kdaj se bo zgodilo kaj podobnega saj enokrilnik res ni mogel ve\xc4\x8d dr\xc5\xbeati koraka z bolj\xc5\xa1imi nasprotniki. Tako je sredi leta 1916, skoraj to\xc4\x8dno leto dni po prihodu, zaklju\xc4\x8dil svojo zgodbo fokkerjev enokrilnik.'